**Overvældende tilfredshed med NorthSide**

**En brugerundersøgelse viser, at 94 procent af gæsterne var tilfredse med dette års NorthSide Festival**

Analyseinstituttet Epinion talte i juli måned med 3.494 personer, der havde deltaget i NorthSide Festival 2012, og resultatet er en overvældende positiv rapport, hvor 94 procent af gæsterne fortæller, at de var tilfredse med årets festival.

- En samlet tilfredshed på 94 % er et utroligt flot og helt entydigt resultat, siger Senior Consultant ved Epinion, Martin Østervig Larsen, og fortsætter: - Det er klart, at man ved arrangementer af denne størrelse med tusindvis af gæster aldrig opnår at gøre alle tilfredse, men NorthSide har bestemt grund til at være glade for denne positive bedømmelse. Kigger man bag tallene, kan festivalen samtidig glæde sig over, at tilfredsheden både gælder det indholdsmæssige i form af musikken og rammerne i form af fx ventetid og service.

Af de omkring 20.000 gæster, der i dagene 15.-17. juni deltog i NorthSide Festival 2012, var **43 procent** af gæsterne gengangere fra 2011, og hele **85 procent** af gæsterne meddelte, at de forventede at deltage i NorthSide 2013.

Igen i år rejste mere end halvdelen af gæsterne for at deltage i NorthSide Festival. Kun **46 procent** af publikum er bosiddende i Aarhus, mens **20 procent** tog turen fra København, og **3 procent** kom til festivalen fra udlandet. De udenlandske gæster kom primært fra Norge (31%), England (17%) og Sverige (13%).

I rapporten fremgår det desuden, at hele **83 procent** af publikum forbinder værdierne **Bæredygtighed** og **Innovation** med NorthSide, og opfindsomme bæredygtighedsevents som cykelparkingen **BikeSide**, affaldssorteringen **Trash Talkers** og kunstprojektet **ArtcAns** scorede højt blandt publikum.

Det er også værd at notere, at **87 procent** af NorthSides publikum mener, at festivalen har været en vigtig brik i Aarhus’ ambition om at blive Kulturby 2017.

Om resultaterne i rapporten siger talsmand for NorthSide, John Fogde:

- Vi er meget glade for den positive respons, der er kommet fra vores publikum. Vi har som mål at skabe Danmarks bedste, mest innovative og bæredygtige kulturbegivenhed, og derfor er det meget opmuntrende for os at kunne mærke, at folk kan genkende vores værdier, og at de sætter pris på, at vi forsøger at skabe NorthSide i dialog med vores publikum. Samtidig er det rart at blive bekræftet i, at de problemer, vi havde omkring øl, mad og toiletter i 2011 ikke eksisterede i år.

NorthSide 2013 afvikles i Ådalen ved Aarhus i dagene 14.-16. juni, og billetsalget begynder lørdag 1. september klokken 10:00. Billetter kan købes via Billetlugen.dk.

Besøg NorthSide.dk eller facebook.com/northsidefestival for mere information om NorthSide Festival 2013.

**Fakta om NorthSide Festival 2012**

20.000 deltog i tredje udgave af NorthSide Festival.

71 procent af publikum på NorthSide Festival 2012 vil anbefale festivalen til venner og familie.

85 procent af publikum enten ”forventer at vende tilbage” eller ”vender helt sikkert tilbage” i 2013.

94 procent af publikum var enten ”tilfredse” eller ”meget tilfredse” med årets festival.

**NorthSides værdier**

Fordelt på festivalens tre dage kom mellem 68 og 71 procent af publikum gående eller cyklende til festivalen, og 16 procent kom med bus. 54 procent af det rejsende publikum ankom til Aarhus med bus eller tog.

83 procent af publikum forbinder i ”høj” eller ”nogen” grad NorthSide med bæredygtighed.

83 procent af publikum forbinder i ”høj” eller ”nogen” grad NorthSide med innovation.

**Kommunikation**

98 procent af publikum havde besøgt NorthSide.dk inden festivalen, og 60 procent besøgte siden under festivalen. 63 procent af publikum er fan af NorthSide Festival på Facebook.

13.646 havde downloaded den officielle NorthSide-app, og den blev brugt omkring 245.000 gange før, under og efter festivalen, og 94 procent af publikum var enten ”tilfredse” eller ”meget tilfredse” med den officielle app.

**Service**

Toiletforholdene scorede 8,5 ud af 10, mens udvalget af mad scorede 7,8.

Service ved indgangen scorer 8,4, mens service i barerne scorer 7,9.

**Demografi**

58 procent af publikum på NorthSide Festival 2012 var kvinder.

Publikums gennemsnitsalder var 28,4 år.

20 procent af det danske publikum kom til festivalen fra København, mens 48 procent kom fra Aarhus. 15 procent kom fra Midtjylland, 9 procent fra Syddanmark, 6 procent fra Nordjylland, og 2 procent kom fra det øvrige Sjælland.

3 procent af publikum kom fra udlandet, hvor de fleste kom fra enten Norge (31%), England (17%) eller Sverige (13%).

Den samlede rapport kan rekvireres ved henvendelse til NorthSide.